62023TJ0558_RES
Kawża T‑558/23
Swissgrid AG
vs
L‑Aġenzija tal‑Unjoni Ewropea għall‑Kooperazzjoni tar‑Regolaturi tal‑Enerġija
Sentenza tal-Qorti Ġenerali (It‑Tielet Awla Estiża) tat‑8 ta’ Ottubru 2025
“Enerġija – Suq intern tal-elettriku – Linja gwida dwar l-ibbilanċjar tal-elettriku – Artikolu 1(6) u (7) tar-Regolament (UE) 2017/2195 – Pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika – Assenza ta’ parteċipazzjoni tal-operatur tas-sistema ta’ trażmissjoni Svizzeru – Appell ippreżentat quddiem il-Bord tal-Appell tal-ACER – Kundizzjonijiet u modalitajiet partikolari tal-appell – Artikolu 28 tar-Regolament (UE) 2019/942 – Inammissibbiltà minħabba assenza ta’ locus standi quddiem il-Bord tal-Appell – Nuqqas ta’ inċidenza diretta – Eċċezzjoni ta’ illegalità”
Enerġija – Ibbilanċjar tal-elettriku – Regolament 2017/2195 – Pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika – Kamp ta’ applikazzjoni – Operaturi tas-sistema ta’ trażmissjoni Svizzeri – Inklużjoni – Kundizzjonijiet – Adozzjoni mill-Kummissjoni ta’ deċiżjoni li tapprova l-parteċipazzjoni tagħhom fil-pjattaforma – Possibbiltà għal dawn l-operaturi li jadixxu l-qorti tal-Unjoni rikors għal nuqqas li tittieħed azzjoni fil-każ ta’ astensjoni li tittieħed deċiżjoni min-naħa tal-Kummissjoni
(Regolament tal-Kummissjoni 2017/2195, Artikolu 1(6) u (7))
(ara l-punti 29 sa 35, u 35 sa 37)
Aġenziji tal-Unjoni Ewropea – L-Aġenzija għall-Kooperazzjoni tar-Regolaturi tal-Enerġija (ACER) – Proċedimenti ta’ appell – Appell quddiem il-Bord tal-Appell tal-ACER – Kundizzjonijiet għall-ammissibbiltà – Persuni fiżiċi jew ġuridiċi – Atti li jikkonċernawhom direttament u individwalment – Deċiżjoni tal-ACER li temenda l-qafas ta’ implimentazzjoni tal-pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika – Emenda li ma tinvolvix l-introduzzjoni ta’ kundizzjoni addizzjonali għall-parteċipazzjoni tal-operaturi tas-sistema ta’ trażmissjoni Svizzeri fl-imsemmija pjattaforma – Parteċipazzjoni li tibqa’ suġġetta esklużivament għall-adozzjoni mill-Kummissjoni ta’ deċiżjoni ta’ ammissjoni – Deċiżjoni tal-ACER li ma tipproduċix effetti fuq is-sitwazzjoni legali tal-imsemmija operaturi – Inammissibbiltà
(ir-raba’ paragrafu tal-Artikolu 263 TFUE; Regolament tal-Parlament Ewropew u tal-Kunsill 2019/942, Artikolu 28(1))
(ara l-punti 42 sa 51)
Aġenziji tal-Unjoni Ewropea – L-Aġenzija għall-Kooperazzjoni tar-Regolaturi tal-Enerġija (ACER) – Proċedimenti ta’ appell – Appell quddiem il-Bord tal-Appell tal-ACER – Kundizzjonijiet għall-ammissibbiltà – Persuni fiżiċi jew ġuridiċi – Atti li jikkonċernawhom direttament u individwalment – Deċiżjoni tal-ACER li temenda l-qafas ta’ implimentazzjoni tal-pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika – Emenda li ma ċċaħħadx lill-operaturi tas-sistema ta’ trażmissjoni Svizzeri mid-drittijiet kuntrattwali tagħhom fl-assenza ta’ deċiżjoni tal-Kummissjoni li tapprova l-parteċipazzjoni tagħhom fil-pjattaforma – Deċiżjoni tal-ACER li ma tipproduċix effetti fuq is-sitwazzjoni legali tal-imsemmija operaturi – Inammissibbiltà
(ir-raba’ paragrafu tal-Artikolu 263 TFUE; Regolament tal-Parlament Ewropew u tal-Kunsill 2019/942, Artikolu 28(1))
(ara l-punti 64 sa 71)
Atti tal-istituzzjonijiet – Leġiżlazzjoni bażika u leġiżlazzjoni ta’ implimentazzjoni – Leġiżlazzjoni ta’ implimentazzjoni li la tista’ temenda u lanqas tista’ tikkompleta l-elementi essenzjali tal-leġiżlazzjoni bażika – Klassifikazzjoni tal-elementi essenzjali – Teħid inkunsiderazzjoni tal-karatteristiċi u tal-ispeċifikazzjonijiet tal-qasam ikkonċernat – Att ta’ implimentazzjoni dwar l-integrazzjoni tas-swieq tal-enerġija tal-ibbilanċjar li jipprevedi l-esklużjoni tal-operaturi tas-sistema ta’ trażmissjoni Svizzeri mill-pjattaformi Ewropej għall-iskambju tal-enerġija tal-ibbilanċjar bla ħsara għal arranġament bilaterali mal-Unjoni – Konkretizzazzjoni tal-għanijiet imfittxija mil-leġiżlazzjoni bażika – Ammissibbiltà
(Artikolu 291(2) TFUE; Regolamenti tal-Parlament Ewropew u tal-Kunsill Nru 714/2009 u 2019/943; Regolament tal-Kummissjoni 2017/2195)
(ara l-punti 80 sa 88, u 96)
Ftehimiet internazzjonali – Ftehimiet tal-Unjoni – Supremazija fuq l-atti tad-dritt sekondarju tal-Unjoni – Obbligu li l-atti tad-dritt sekondarju jiġu interpretati fid-dawl ta’ ftehimiet internazzjonali
(Artikolu 216(2) TFUE)
(ara l-punti 105 u 106)
Ftehimiet internazzjonali – Ftehimiet tal-Unjoni – Ftehim ta’ kummerċ liberu KEE-Svizzera – Ftehim li jipprojbixxi l-istabbiliment ta’ restrizzjonijiet kwantitattivi fuq l-importazzjoni jew miżuri li għandhom effett ekwivalenti – Leġiżlazzjoni tal-Unjoni li teskludi lill-operaturi tas-sistema ta’ trażmissjoni Svizzeri mill-pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika ħlief għal deċiżjoni tal-Kummissjoni li tapprova l-parteċipazzjoni tagħhom fl-imsemmija pjattaforma – Ammissibbiltà
(Ftehim ta’ kummerċ liberu KEE-Svizzera, Artikolu 13; Regolament tal-Kummissjoni 2017/2195, Artikolu 1(6) u (7))
(ara l-punti 109, u 111 sa 115)
Dritt internazzjonali pubbliku – Prinċipji – Prinċipji tad-dritt internazzjonali konswetudinarju – Eżami tal-validità ta’ regolament fid-dawl tad-dritt internazzjonali konswetudinarju – Leġiżlazzjoni tal-Unjoni li teskludi lill-operaturi tas-sistema ta’ trażmissjoni Svizzeri mill-pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika ħlief għal deċiżjoni tal-Kummissjoni li tapprova l-parteċipazzjoni tagħhom fl-imsemmija pjattaforma – Ksur tal-prinċipju ta’ prevenzjoni – Kundizzjonijiet – Żball manifest ta’ evalwazzjoni fir-rigward tal-kundizzjonijiet ta’ applikazzjoni ta’ dan il-prinċipju – Assenza
(Artikolu 3(5) TFUE; Regolament tal-Kummissjoni 2017/2195, Artikolu 1(6) u (7))
(ara l-punti 118 sa 128)
Sunt
Permezz tas-sentenza tagħha, il-Qorti Ġenerali kkonfermat il-validità tad-deċiżjoni tal-Bord tal-Appell tal-Aġenzija tal-Unjoni Ewropea għall-Kooperazzjoni tar-Regolaturi tal-Enerġija (ACER) li kienet ċaħdet, bħala inammissibbli, l-appell ippreżentat minn operatur tas-sistema ta’ trażmissjoni tal-elettriku (iktar ’il quddiem it-“TSO”) Svizzeru. B’dan il-mod, il-Qorti Ġenerali tat deċiżjoni dwar il-kundizzjonijiet għall-parteċipazzjoni ta’ tali operatur f’pjattaformi Ewropej għall-iskambju tal-enerġija tal-ibbilanċjar skont ir-Regolament 2017/2195 (
1
), dwar il-locus standi ta’ dan l-operatur sabiex jaġixxi kontra deċiżjoni tal-ACER li ma kienx id-destinatarju tagħha, kif ukoll dwar il-konformità tar-Regolament 2017/2195 mal-prinċipju ta’ prevenzjoni li jirriżulta mid-dritt internazzjonali konswetudinarju.
Fit‑2 ta’ Awwissu 2017, il-Kummissjoni Ewropea adottat ir-Regolament 2017/2195, li jipprevedi, b’mod partikolari, l-istabbiliment ta’ pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika. Skont dan ir-regolament, l-ACER adottat deċiżjoni dwar il-ħolqien ta’ pjattaforma Ewropea għall-iskambju tal-enerġija tal-ibbilanċjar mir-riżervi għar-restawr tal-frekwenza b’attivazzjoni awtomatika (iktar ’il quddiem il-“pjattaforma aFRR”), li tinkludi, fl-anness, il-qafas ta’ implimentazzjoni tal-imsemmija pjattaforma aFRR (iktar ’il quddiem il-“qafas ta’ implimentazzjoni”).
Ir-rikorrenti, Swissgrid AG, fil-kwalità tagħha ta’ TSO uniku fl-Isvizzera, ikkonkludiet ma’ TSOs oħra protokoll ta’ ftehim li jifformalizza l-kundizzjonijiet tal-parteċipazzjoni tagħha fil-proġett li kellu jwassal għal pjattaforma għall-koordinazzjoni internazzjonali tar-restawr awtomatizzat tal-frekwenza u tal-operat stabbli tas-sistema (iktar ’il quddiem “Picasso”).
Fl‑1 ta’ Lulju 2020, it-TSOs membri ta’ Picasso, fosthom ir-rikorrenti, ikkonkludew il-ftehim ta’ kooperazzjoni tal-pjattaforma Picasso (iktar ’il quddiem il-“ftehim ta’ kooperazzjoni Picasso”), li kien suġġett għal ftehim prinċipali dwar il-pjattaformi tal-ibbilanċjar, komuni għall-pjattaformi kollha (iktar ’il quddiem il-“ftehim prinċipali”).
Issa, permezz ta’ ittra tas‑17 ta’ Diċembru 2020, id-Direttriċi tad-Direttorat Ġenerali għall-Enerġija tal-Kummissjoni enfasizzat li hija ma kinitx tara raġuni għall-adozzjoni ta’ deċiżjoni li tawtorizza lill-Isvizzera tipparteċipa fil-pjattaformi Ewropej tal-ibbilanċjar skont l-Artikolu 1(7) tar-Regolament 2017/2195.
Fit‑30 ta’ Settembru 2022, l-ACER adottat id-Deċiżjoni Nru 15/2022 li temenda l-identifikazzjoni tal-entitajiet li kienu jeżerċitaw il-funzjonijiet li huma ddefiniti fil-kuntest tal-qafas ta’ implimentazzjoni. Għalhekk, id-definizzjoni ta’ “TSO Membru” li qabel kienet tkopri “kull TSO li ngħaqad mal-pjattaforma aFRR” [traduzzjoni mhux uffiċjali] kienet emendata sabiex issa tkopri “kull TSO li għalih japplika r-Regolament 2017/2195 u li ngħaqad mal-pjattaforma aFRR” [traduzzjoni mhux uffiċjali].
Fit‑30 ta’ Novembru 2022, ir-rikorrenti appellat minn din id-deċiżjoni quddiem il-Bord tal-Appell tal-ACER.
Peress li qies li d-Deċiżjoni Nru 15/2022 ma kinitx tikkostitwixxi att li seta’ jaffettwa s-sitwazzjoni legali tar-rikorrenti fl-assenza ta’ deċiżjoni tal-Kummissjoni li tawtorizzaha tipparteċipa fil-pjattaforma aFRR, dan il-bord ċaħad l-appell ta’ din tal-aħħar bħala inammissibbli skont l-Artikolu 28(1) tar-Regolament 2019/942 (
2
).
Kien f’dan il-kuntest li r-rikorrenti adixxiet lill-Qorti Ġenerali għall-annullament tad-deċiżjoni tal-Bord tal-Appell.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali kkonfermat il-konklużjoni tal-Bord tal-Appell li r-rikorrenti ma kellhiex id-dritt li tipparteċipa fil-pjattaforma aFRR fl-assenza ta’ deċiżjoni tal-Kummissjoni skont l-Artikolu 1(7) tar-Regolament 2017/2195. Skont din id-dispożizzjoni, il-parteċipazzjoni tal-Isvizzera fil-pjattaformi Ewropej għall-iskambju ta’ prodotti standard tal-ibbilanċjar hija deċiża mill-Kummissjoni abbażi ta’ opinjoni mogħtija mill-ACER u mit-TSOs kollha, bla ħsara għall-issodisfar tal-kundizzjonijiet previsti fl-Artikolu 1(6) ta’ dan ir-regolament.
Għalhekk, minn interpretazzjoni kemm letterali kif ukoll kuntestwali tar-Regolament 2017/2195 jirriżulta li hija l-Kummissjoni li għandha tadotta deċiżjoni dwar il-parteċipazzjoni tal-Isvizzera fil-pjattaformi skont l-Artikolu 1(7) tal-imsemmi regolament u, f’dan il-kuntest, li teżamina jekk il-kundizzjonijiet previsti fl-Artikolu 1(6) tal-istess regolament humiex issodisfatti. Għaldaqstant, ir-rikorrenti ma setgħetx tikkritika lill-Bord tal-Appell li ma eżaminax jekk l-imsemmija kundizzjonijiet kinux issodisfatti jew jekk il-Kummissjoni kellhiex tadotta deċiżjoni fis-sens tal-Artikolu 1(7) tar-Regolament 2017/2195.
F’dan ir-rigward, il-fatt li ma kienx possibbli, la għall-ACER u lanqas għall-Bord tal-Appell, li jeżaminaw jekk il-kundizzjonijiet għall-parteċipazzjoni tar-rikorrenti fil-pjattaforma aFRR kinux issodisfatti ma kienx jimplika lakuna fl-istħarriġ ġudizzjarju tal-Artikolu 1(6) u (7) tar-Regolament 2017/2195. Fl-eventwalità li l-Kummissjoni kienet tirrifjuta, b’mod żbaljat, li tadotta deċiżjoni skont din l-aħħar dispożizzjoni, ir-rikorrenti setgħat tuża r-rimedju ġudizzjarju previst fl-Artikolu 265 TFUE, li jirrigwarda n-nuqqas li tittieħed azzjoni minħabba l-astensjoni milli tiddeċiedi jew milli tieħu pożizzjoni.
Fit-tieni lok, il-Qorti Ġenerali kkonstatat li l-Bord tal-Appell ma kienx kiser l-Artikolu 28(1) tar-Regolament 2019/942 meta qies li l-emenda tad-definizzjoni ta’ “TSO Membru” li saret b’effett tad-Deċiżjoni Nru 15/2022 sabiex tkopri “kull TSO li għalih japplika r-Regolament 2017/2195 u li ngħaqad mal-pjattaforma aFRR” [traduzzjoni mhux uffiċjali] ma kinitx tbiddel is-sitwazzjoni legali tagħha b’mod sostanzjali.
Fil-fatt, il-kunċett ta’ “TSO li għalih japplika r-Regolament 2017/2195” li issa jinsab fid-definizzjoni ta’ “TSO Membru” jista’ jinkludi lir-rikorrenti fil-każ li hija tkun kisbet deċiżjoni tal-Kummissjoni li tapprova l-parteċipazzjoni tagħha fil-pjattaforma aFRR skont l-Artikolu 1(7) ta’ dan ir-regolament.
Barra minn hekk, l-emenda tad-definizzjoni ta’ “TSO Membru” lanqas ma pproduċiet effetti fuq is-sitwazzjoni legali tar-rikorrenti mill-perspettiva tal-allegata ċaħda tal-eżerċizzju tad-drittijiet kuntrattwali tagħha.
Huwa minnu li r-rikorrenti kienet firmatarja kemm tal-ftehim prinċipali kif ukoll tal-ftehim ta’ kooperazzjoni Picasso, li kellhom l-għan li jirregolaw il-funzjonament tal-pjattaforma aFRR b’estensjoni tar-Regolament 2017/2195 u tal-qafas ta’ implimentazzjoni. Madankollu, anki qabel id-Deċiżjoni Nru 15/2022, hija ma kellhiex dritt kuntrattwali inkundizzjonat li tuża l-pjattaforma aFRR.
Fil-fatt, minn naħa, din il-possibbiltà ma kinitx offruta lit-“TSOs membri” kollha, iżda biss lil dawk li kienu jaqgħu taħt il-klassifikazzjoni ta’ “TSO parteċipant” u, min-naħa l-oħra, il-kuntratti li għalihom ir-rikorrenti kienet parti kienu jikkundizzjonaw il-parteċipazzjoni tagħha fil-pjattaforma aFRR għall-adozzjoni ta’ deċiżjoni tal-Kummissjoni skont l-Artikolu 1 tar-Regolament 2017/2195.
Għaldaqstant, sa fejn, qabel id-Deċiżjoni Nru 15/2022, ir-rikorrenti ma kellhiex id-dritt kuntrattwali li tuża l-pjattaforma aFRR għall-iskambju ta’ prodotti standard tal-enerġija tal-ibbilanċjar fl-assenza ta’ deċiżjoni tal-Kummissjoni f’dan is-sens, u dan indipendentement mill-klassifikazzjoni eventwali tagħha bħala “TSO Membru”, ma setax jitqies li d-Deċiżjoni Nru 15/2022 ċaħditha minn tali dritt u għalhekk ipproduċiet direttament effetti fuq is-sitwazzjoni legali tagħha.
Peress li l-Bord tal-Appell ma wettaqx żball ta’ liġi meta ċaħad l-appell bħala inammissibbli, minħabba li l-kundizzjonijiet previsti fl-Artikolu 28(1) tar-Regolament 2019/942 ma kinux issodisfatti, il-Qorti Ġenerali wettqet analiżi tal-eċċezzjoni ta’ illegalità mqajma mir-rikorrenti kontra l-Artikolu 1(6) u (7) tar-Regolament 2017/2195.
L-ewwel nett, il-Qorti Ġenerali nnotat li r-Regolament 2017/2195, konformement mal-għanijiet stabbiliti fir-Regolamenti Nru 714/2009 (
3
) u 2019/943 (
4
), jirrigwarda l-integrazzjoni tas-swieq tal-enerġija tal-ibbilanċjar, li għandha tiġi ffaċilitata bl-istabbiliment ta’ pjattaformi Ewropej komuni fid-dawl tal-ħolqien ta’ suq intern tal-enerġija kompletament funzjonali u interkonness ibbażat fuq l-osservanza tar-regoli komuni. Issa, peress li l-Konfederazzjoni Svizzera ma aderixxietx mas-suq intern tal-Unjoni u peress li t-TSOs Svizzeri, konsegwentement, ma kinux suġġetti għall-istess regoli bħal dawk applikabbli għat-TSOs tal-Istati Membri tal-Unjoni, l-esklużjoni tagħhom mill-parteċipazzjoni fil-pjattaformi previsti fir-Regolament 2017/2195, bla ħsara b’mod partikolari għal arranġament bilaterali alternattiv li jibqa’ dejjem possibbli, kienet kompletament iġġustifikata fid-dawl tal-għan imfittex mill-imsemmi regolament u, b’mod partikolari, ta’ dak tal-ħolqien ta’ suq intern. It-tieni nett, ma kienet teżisti ebda kontradizzjoni bejn il-limitazzjoni tal-kamp ta’ applikazzjoni tat-TSO li jistgħu jipparteċipaw fil-pjattaforma aFRR li tinsab fl-Artikolu 1 tar-Regolament 2017/2195 u l-għan stabbilit fir-Regolament 2019/943 li jikkonsisti fit-tneħħija tal-ostakoli għall-flussi transkonfinali tal-elettriku u għat-tranżazzjonijiet transkonfinali fis-swieq tal-elettriku u fis-swieq tas-servizzi relatati. Għal dan l-aħħar għan, jekk fl-istess żona sinkronika jkunu preżenti TSOs tal-Unjoni u TSOs minn pajjiżi terzi, ir-Regolament 2017/1485 (
5
)jipprevedi b’mod espliċitu l-konklużjoni ta’ ftehimiet li jistabbilixxu l-bażi tal-kooperazzjoni tagħhom fir-rigward tat-tħaddim sigur tas-sistema u li jiddefinixxu l-modalitajiet għall-konformità tat-TSOs ta’ pajjiżi terzi mal-obbligi previsti mir-Regolament.
It-tielet nett, l-Artikolu 1(6) u (7) tar-Regolament 2017/2195 ma jistax jiġi interpretat bħala li jippermetti lill-Kummissjoni tirrifjuta l-parteċipazzjoni tar-rikorrenti fil-pjattaformi tal-ibbilanċjar fl-eventwalità li jiġi konkluż ftehim bejn il-Konfederazzjoni Svizzera u l-Unjoni. Fil-fatt, is-supremazija tal-ftehimiet internazzjonali konklużi mill-Unjoni fuq it-testi tad-dritt sekondarju teżiġi li dawn tal-aħħar jiġu interpretati, sa fejn ikun possibbli, b’konformità ma’ dawn il-ftehimiet.
Ir-raba’ nett, l-esklużjoni tar-rikorrenti mill-parteċipazzjoni fil-pjattaforma aFRR ma setgħetx titqies bħala restrizzjoni kwantitattiva fuq l-importazzjoni tal-enerġija tal-ibbilanċjar, jew bħala miżura li għandha effett ekwivalenti, li tmur kontra l-Artikolu 13(1) tal-Ftehim ta’ kummerċ liberu bejn il-Komunità Ekonomika Ewropea u l-Konfederazzjoni Svizzera (
6
). Fi kwalunkwe każ, peress li r-rikorrenti ma kinitx suġġetta għall-osservanza tal-istess regoli komuni bħat-TSOs tal-Unjoni u ma setgħetx, għaldaqstant, titqies li tinsab f’sitwazzjoni paragunabbli għal dik tat-TSOs tal-Unjoni meta mqabbla mal-għan tal-ħolqien ta’ suq intern tal-elettriku, hija għalhekk ma setgħetx tinvoka b’mod utli l-eżistenza ta’ diskriminazzjoni arbitrarja fir-rigward tagħha.
Il-ħames nett, l-esklużjoni tagħha mill-parteċipazzjoni fil-pjattaforma aFRR ma setgħetx titqies li tmur manifestament kontra l-prinċipju ta’ prevenzjoni li jirriżulta mid-dritt internazzjonali konswetudinarju li l-Unjoni kienet obbligata tosserva fl-adozzjoni tal-atti skont l-Artikolu 3(5) TUE.
F’dan ir-rigward, huwa minnu li l-Qorti Internazzjonali tal-Ġustizzja enfasizzat, abbażi ta’ ċerti prinċipji ġenerali u rrikonoxxuti sew, l-obbligu, għal kull Stat, li ma jħallix l-użu tat-territorju tiegħu għall-finijiet ta’ atti li jmorru kontra d-drittijiet ta’ Stati oħra, li minnhom jirriżulta, essenzjalment, li suġġett tad-dritt internazzjonali huwa suġġett għal obbligu ta’ diliġenza meħtieġ fl-eżerċizzju tal-kompetenzi tiegħu.
Madankollu, sabiex prinċipju tad-dritt internazzjonali konswetudinarju jkun jista’ jiġi invokat minn parti fil-kawża għall-finijiet tal-eżami mill-qorti tal-Unjoni tal-validità ta’ att tal-Unjoni, huwa neċessarju li, minn naħa, dan ikun jista’ jikkontesta l-kompetenza tal-Unjoni sabiex tadotta l-imsemmi att u, min-naħa l-oħra, l-att inkwistjoni jkun jista’ jaffettwa drittijiet li l-parti fil-kawża tislet mid-dritt tal-Unjoni jew ikun jista’ joħloq, għal din il-parti, obbligi fir-rigward ta’ dan id-dritt.
F’dan il-każ, kien stabbilit li l-Isvizzera kienet tagħmel parti miż-żona sinkronika tal-Ewropa kontinentali u, minn din il-perspettiva, seta’ jitqies li l-prinċipju ta’ prevenzjoni seta’ jikkontesta l-kompetenza tal-Unjoni sabiex tadotta leġiżlazzjoni li seta’ jkollha effett fuq l-imsemmija żona sinkronika kollha, inkluża l-Isvizzera. Barra minn hekk, peress li r-rikorrenti kienet l-operatur uniku tas-sistema tal-elettriku Svizzeru, seta’ jitqies li r-Regolament 2017/2195 joħloq obbligi fir-rigward tagħha, fil-każ li l-assenza ta’ parteċipazzjoni tagħha fil-pjattaforma aFRR ikollha l-konsegwenza li hija jkollha tieħu l-miżuri involuti fi flussi fiżiċi ta’ elettriku mhux skedati.
Madankollu, peress li prinċipju tad-dritt internazzjonali konswetudinarju ma għandux l-istess grad ta’ preċiżjoni li jkollha dispożizzjoni ta’ ftehim internazzjonali, l-istħarriġ ġudizzjarju għandu neċessarjament jasal biss sal-kwistjoni jekk l-istituzzjonijiet tal-Unjoni, meta adottaw l-att inkwistjoni, wettqux żbalji manifesti ta’ evalwazzjoni fir-rigward tal-kundizzjonijiet ta’ applikazzjoni ta’ dan il-prinċipju. Issa, ma setax jitqies li l-Kummissjoni, b’mod manifest, kisret l-obbligu ta’ diliġenza meħtieġ mill-Unjoni li jirriżulta mir-regola konswetudinarja invokata mir-rikorrenti billi llimitat, bħala prinċipju, il-parteċipazzjoni fil-pjattaforma aFRR għat-TSOs tal-Unjoni biss.
Fil-fatt, minn naħa, id-dritt tal-Unjoni jipprevedi espliċitament il-konklużjoni ta’ ftehimiet bejn TSOs tal-Unjoni u TSOs ta’ pajjiżi terzi meta dawn ikunu preżenti fl-istess żona sinkronika. Minn dan jirriżulta li l-assenza ta’ parteċipazzjoni tar-rikorrenti fil-pjattaforma aFRR bl-ebda mod ma eskludiet kollaborazzjoni bejn ir-rikorrenti u t-TSOs tal-Unjoni fir-rigward tas-sigurtà tas-sistema fiż-żona sinkronika, li hija, għall-kuntrarju, promossa.
Min-naħa l-oħra, l-Artikolu 1(6) u (7) tar-Regolament 2017/2195 jipprevedi l-possibbiltà għar-rikorrenti li tipparteċipa fil-pjattaforma aFRR, fil-każ li l-Kummissjoni tqis li l-esklużjoni tal-Isvizzera tista’ twassal għal flussi ta’ enerġija fiżika mhux skedati minn ġewwa l-Isvizzera u b’hekk tipperikola s-sigurtà tas-sistema fir-reġjun u sakemm id-drittijiet u r-responsabbiltajiet tat-TSOs Svizzeri jkunu konsistenti ma’ dawk tat-TSOs li joperaw fl-Unjoni.
Fid-dawl tal-kunsiderazzjonijiet preċedenti, il-Qorti Ġenerali ċaħdet ir-rikors għal annullament fl-intier tiegħu.
(
1
)	Regolament (UE) 2017/2195 tat‑23 ta’ Novembru 2017 li jistabbilixxi linja gwida dwar l-ibbilanċjar tal-elettriku (ĠU 2017, L 312, p. 6).
(
2
)	Regolament (UE) 2019/942 tal-Parlament Ewropew u tal-Kunsill tal‑5 ta’ Ġunju 2019 li jistabbilixxi Aġenzija tal-Unjoni Ewropea għall-Kooperazzjoni tar-Regolaturi tal-Enerġija (ĠU 2019, L 158, p. 22).
(
3
)	Regolament (KE) Nru 714/2009 tal-Parlament Ewropew u tal-Kunsill tat‑13 ta’ Lulju 2009 dwar kondizzjonijiet għall-aċċess għan-networks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (ĠU 2009, L 211, p. 15).
(
4
)	Regolament (UE) 2019/943 tal-Parlament Ewropew u tal-Kunsill tal‑5 ta’ Ġunju 2019 dwar is-suq intern tal-elettriku (ĠU 2019, L 158, p. 54).
(
5
)	Regolament tal-Kummissjoni (UE) 2017/1485 tat‑2 ta’ Awwissu 2017 li jistabbilixxi linja gwida dwar it-tħaddim tas-sistema ta’ trażmissjoni tal-elettriku (ĠU 2017, L 220, p. 1).
(
6
)	Ftehim bejn il-Komunità Ekonomika Ewropea u l-Konfederazzjoni Svizzera tat‑22 ta’ Lulju 1972 (ĠU Edizzjoni Speċjali bil-Malti, Kapitolu 11, Vol. 11, p. 104).